Wednesday, March 20
Iu no barava kros fogud, nogud gogo iu laek duim nogud samting.—Ps. 37:8; NW.
Samfala pipol savve kwiktaem for kros and talem olketa toktok wea savve spoelem narawan. Kaen samting olsem savve affectim evriwan long famili. Bible talem iumi for lusim wei for kros, tok nogud, and singaot. (Eph. 4:31) Olketa samting hia savve mekem man for raf and laek for faet. Distaem staka pipol tingse hem olraet nomoa for kros and raf. Bat olketa wea duim olsem no respectim Jehovah. Staka brata and sista bilong iumi lusim finis olketa wei hia and garem olketa niufala wei. (Col. 3:8-10) Wei for laea hem part long datfala oldfala wei. Olsem example, staka pipol savve laea mekem olketa no peim tax or for no kasem blame for mistek wea olketa duim. Bat Jehovah hem “God wea evritaem talem tru samting.” (Ps. 31:5) So hem laekem evriwan wea worshipim hem for “mas talem tru samting” and “no laea.” (Eph. 4:25; Col. 3:9) Tru nao, iumi mas evritaem talem tru samting nomata hem no isi or maet bae iumi feel shame.—Prov. 6:16-19. w17.08 18 ¶3, 5; 20-21 ¶12-13, 15
Thursday, March 21
Hem talemaot komand bilong hem, kwiktaem nomoa hem kasem earth nao.—Ps. 147:15; NW.
Distaem, Jehovah iusim Bible for leadim iumi. Datfala man wea raetem psalm sei toktok bilong Jehovah savve “kwiktaem” for helpem iumi. God showim iumi stretfala road for followim and hem duim datwan long barava taem. Tingim olketa gud samting wea iumi kasem from Bible, olketa pablikeson wea kam from “wakaman wea faithful and wise,” JW Broadcasting, jw.org, olketa elder, and olketa brata and sista. (Matt. 24:45) Waswe, iu lukim hao Jehovah hem kwiktaem for helpem iu? Man wea raetem psalm hem luksavve nomata staka nation stap long earth, nation bilong Israel nao Jehovah chusim for kamap pipol bilong hem. Olketa nomoa Jehovah givim “law” long olketa, and “toktok” bilong hem long olketa. (Ps. 147:19, 20) Distaem, iumi tinghae long privilege for garem nem bilong God. Iumi hapi for savve long hem, iumi garem Bible for leadim iumi, and iumi savve fren gud witim hem. Olsem man wea raetem Psalm 147, iu tu garem staka reason for “Praisem Jah!” and for encouragem olketa narawan for duim sem samting. w17.07 20 ¶15-16; 21 ¶18
Friday, March 22
Sapos wanfala soldia laek for mekem komanda bilong hem hapi bae hem no busy long eni nara waka for kasem selen.—2 Tim. 2:4.
Olketa wea followim Jesus distaem, and winim wan million wea duim full-taem service, traem best for followim datfala kaonsel bilong Paul. Olketa no letem olketa samting bilong disfala world wea olketa advertisem for switim olketa. Olketa tingim disfala principle wea sei: “Man wea kaonem selen bae kamap slave bilong man wea hem kaonem selen long hem.” (Prov. 22:7) Satan laekem iumi for spendem taem and strong bilong iumi long olketa riches bilong disfala world. Samfala loanim staka selen for baem haos, trak, education, or for wedding bilong olketa. Sapos iumi no keakea bae iumi garem bigfala kaon wea iumi mas peim bak for staka year. Iumi showimaot iumi garem gudfala tingting taem iumi garem simpol laef, trae for no garem kaon, and no baem staka samting tumas. Taem iumi duim olsem, bae iumi garem taem for duim wanem God laekem and no kamap slave long olketa riches bilong disfala world.—1 Tim. 6:10. w17.07 10 ¶13
eng_Latn tpi_Latn tpi_Latn eng_Latn tpi_Latn tpi_Latn eng_Latn tpi_Latn tpi_Latn